QIZILQUM FOSFORIT RUDASIDAN FOYDALANISh SAMARADORLIGINI OShIRISh ChORA-TADBIRLARI TO‘G‘RISIDA

Fosforli mineral o‘g‘itlar ishlab chiqarishni yanada ko‘paytirish, Qizilqum fosforit rudasini boyitish jarayonida fosfor xomashyosida foydali moddalarni ko‘paytirish maqsadida Vazirlar Mahkamasi qaror qiladi:
 1. Navoiy kon-metallurgiya kombinati tomonidan Qizilqum fosforitlarining navlarini yuvish texnologiyasi va kimyoviy tarkibi yuzasidan o‘tkazilgan sinovlar natijalari bo‘yicha:
 “Injiniring Dobersek GmbX” firmasi (Germaniya) bilan fosforit rudasidan xloridlarni yuvib olish qurilmasini foydalanishga topshirish bo‘yicha texnik hujjatlarni ishlab chiqishni, asbob-uskunalar, materiallar va ehtiyot qismlar yetkazib berishni, xodimlarni o‘qitishni, shef-montaj va ishga tushirish-sozlash ishlarini o‘tkazishni nazarda tutuvchi 9991505,0 yevro summasiga kontrakt tuzilganligi;
 tarkibida xlor miqdori 0,04 foizdan ortiq bo‘lmagan yuvilgan foskonsentrat olish, yuvilgan rudada R205 miqdorini 18-19 foizgacha yetkazish, keyinchalik yuqori haroratda kuydirish va R205 miqdorini 30 foizgacha ko‘paytirish orqali konsentratning texnologiya xossalarini yaxshilash nazarda tutilganligi ma’lumot uchun qabul qilinsin.
 2. Navoiy kon-metallurgiya kombinati:
 “O‘zGEOTEXLITI” instituti (Toshkent shahri) bilan birgalikda va “Injiniring Dobersek GmbX” firmasi (Germaniya) ishtirokida yuvish qurilmasini qurish bo‘yicha texnik-iqtisodiy asoslashni ikki oy muddatda ishlab chiqsin, uning ekspertizadan o‘tkazilishini va belgilangan tartibda tasdiqlanishini ta’minlasin;
 2005-yilning III choragidan boshlab fosforli o‘g‘itlar ishlab chiqaruvchi korxonalarga fosforit xomashyosi yetkazib berishni ta’minlasin, bunda xlor miqdorining yo‘l qo‘yiladigan standartlar doirasida bo‘lishini ta’minlab:
 ammofos ishlab chiqarish uchun — tarkibida 30 foizgacha R205 mavjud bo‘lgan 400 ming tonna yuvilgan kuydirilgan foskonsentrat;
 superfosfat ishlab chiqarish uchun — tarkibida 18-19 foiz R205 mavjud bo‘lgan 200 ming tonna yuvilgan foskonsentrat, 2006-yildan boshlab esa — tarkibida 16-18 foiz R205 mavjud bo‘lgan 200 ming tonna fosfor unini qo‘shimcha ravishda yetkazib bersin. 
 3. Obyektni loyihalashning normativ muddati davrida qurilish-montaj ishlarini tasdiqlangan texnik-iqtisodiy asoslash asosida loyiha-smeta ish hujjatlarini ishlab chiqish bilan bir vaqtda olib borishga istisno tartibida ruxsat etilsin.
 O‘zbekiston Respublikasi Davlat arxitektura va qurilish qo‘mitasining Loyihalashtirish va qurilish-montaj ishlari sifatiga rioya etilishi ustidan davlat nazorati bosh boshqarmasi bajariladigan qurilish-montaj ishlari sifatining beriladigan loyiha yechimlariga muvofiqligi ustidan qat’iy nazorat o‘rnatsin.
 4. Mahalliy xomashyo negizida tayyor mahsulotlar, butlovchi buyumlar va materiallar ishlab chiqarishni mahalliylashtirish kompleks dasturini amalga oshirish masalalari bo‘yicha Maxsus komissiya (O‘.T.Sultonov) fosforit rudasidan xloridlarni yuvib olish qurilmasini qurish loyihasini Vazirlar Mahkamasining 2004-yil 14-yanvardagi 18-son qarori bilan tasdiqlangan Xom ashyo, komponentlar va sanoat materiallari ishlab chiqarishni mahalliylashtirish loyihalari ro‘yxatiga belgilangan tartibda kiritsin.
 6. O‘zbekiston Respublikasi Ichki ishlar vazirligi Navoiy kon-metallurgiya kombinati buyurtmanomalariga binoan ushbu loyihani amalga oshirishda qatnashuvchi xorijiy mutaxassislarga davlat boji to‘lovisiz ko‘p martalik vizalar berilishini va ularning muddati uzaytirilishini, shuningdek ularning yashash joyida vaqtinchalik ro‘yxatdan o‘tkazilishini hamda vaqtinchalik ro‘yxatdan o‘tkazish muddati uzaytirilishini ta’minlasin.
 Yuqorida ko‘rsatib o‘tilgan loyihani tayyorlash va amalga oshirish ishlarida qatnashish uchun keladigan xorijiy mutaxassislarga O‘zbekiston Respublikasi hududida yashash va transportning barcha turlarida yurish haqini O‘zbekiston Respublikasi fuqarolari uchun nazarda tutilgan tariflar bo‘yicha to‘lash huquqi berilsin.
 7. Vazirlar Mahkamasining “Qizilqum fosforit kompleksini rivojlantirishni va Samarqand kimyo zavodini rekonstruksiya qilishni jadallashtirish chora-tadbirlari to‘g‘risida” 2003-yil 13-martdagi 135-son qarorining 2, 3 va 10-bandlari o‘z kuchini yo‘qotgan deb hisoblansin.
 8. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari O‘.T.Sultonov zimmasiga yuklansin.